വിദഗ്ധ സംഘം വയനാട് മെഡിക്കല് കോളജ് സന്ദര്ശിച്ചു മാനന്തവാടി: വയനാട് മെഡിക്കല് കോളജിന്റെ പ്രവര്ത്തനങ്ങള് വേഗത്തിലാക്കുന്നതിനായി മെഡിക്കല് വിദ്യാഭ്യാസ വകുപ്പ് നിശ്ചയിച്ച വിദഗ്ധ സംഘം ഇന്നലെ ആശുപത്രിയില് പരിശോധന നടത്തി. മെഡിക്കല് കോളജിലെ ആദ്യ ബാച്ചിനായി അനാട്ടമി, ഫിസിയോളജി, ബയോ കെമിസ്ട്രി, കമ്മ്യൂണിറ്റി മെഡിസിന് വിഭാഗങ്ങള് തുടങ്ങുന്നതിനായി ഗവ നഴ്സിംഗ് കോളജ് കെട്ടിടത്തില് ആവശ്യമായ സ്ഥല സൗകര്യവും മറ്റ് അനുബന്ധ സംവിധാനങ്ങളും പരിശോധിക്കുന്നതിനായാണ് കോഴിക്കോട് മെഡിക്കല് കോളജിലെ വിവിധ വിഭാഗങ്ങളിലെ അസിസ്റ്റന്റ് പ്രഫസര്മാരായ ജെന്സി ജോര്ജ്, ജൗഹര്, മുഹമ്മദ് അഷ്റഫ്, ബിന്സു വിജയന് എന്നിവര് സ്ഥലം സന്ദര്ശിച്ചത്. പ്രാഥമികമായി കെട്ടിടം അനുയോജ്യമാണെന്ന് സംഘം വിലയിരുത്തി. കൂടുതലായി ഏര്പ്പെടുത്തേണ്ട ആവശ്യത്തിനുള്ള ഉപകരണങ്ങള്, ഫര്ണ്ണിച്ചറുകള് എന്നിവയെ കുറിച്ച് നിര്ദ്ദേശം നല്കി. സംഘത്തിന്റെ റിപ്പോര്ട്ട് മെഡിക്കല് എഡ്യുക്കേഷന് ഡയറക്ടര്ക്ക് നല്കുമെന്നും ഉടന് തന്നെ ആദ്യ ബാച്ചിന് പ്രവേശനം നല്കാന് കഴിയുമെന്നാണ് പ്രതീക്ഷയെന്നും മെഡിക്കല് കോളജ് പ്രിന്സിപ്പല് ഡോ.കെ.കെ. മുബാറക്ക് പറഞ്ഞു. ബ്ലോക്ക് പ്രസിഡന്റ് ജസ്റ്റിന് ബേബി, സൂപ്രണ്ട് ഡോ. ദിനേഷ് കുമാര്, ആര്എംഒ ഡോ.സി. സക്കീര് എന്നിവര് സംഘത്തെ അനുഗമിച്ചു.